ANC-LP gekaap, gyselaar geneemArgieffoto ANC-LP Judith Shabalala en ’n vriendin is Saterdagaand vir ’n wyle gyselaar geneem voordat kapers met haar voertuig op die vlug geslaan het. Albei is ongedeerd ná die voorval. Bones Modise, ANC-woordvoerder in Gauteng, het aan Maroela Media gesê Shabalala was op pad om haar vriendin ná ’n begrafnis by die huis af te laai, toe haar voertuig in Sebokeng gekaap en hulle vir ’n kort tydperk gyselaar geneem is. Volgens teenmisdaad-aktivis Yusuf Abramjee is Shabalala in Alberton agtergelaat. Modise sê die verdagtes het met Shabalala se voertuig en al haar besittings, waaronder haar selfoon en huissleutels, op die vlug geslaan. “Die ANC kan bevestig dat Shabalala sedertdien veilig tuis is.” Volgens Modise is dit nie in dié stadium duidelik of dit ’n toevallige misdaad was en of daar meer agter die kaping steek nie. Die saak is by die polisie aangemeld.